M. Dzurinda, predseda vlády SR: (2001-11-29):
Už to v sebe obsahuje prvú časť významu, na ktorý ste sa pýtali. Myslím si, že po tom čo sme kreovali po novom orgány obecných samospráv, je to po 10 rokoch najväčšia systémová zmena správy vecí verejných. Ten význam je veľký a zásadný. A vidím ho v niekoľkých rovinách, povedzme, v rovine politickej, v rovine ekonomickej a v rovine občianskej. Význam v rovine politickej vidím v tom, že prenesieme k novému roku prvé, a potom k 1. júlu, k 1. 1. 2003 rozhodujúce kompetencie nielen vyšším územnosprávnym celkom, ale aj obciam a mestám. Táto skutočnosť, že správu vecí verejných v zásadných oblastiach priblížime zásadným spôsobom občanovi, znamená, že sa decentralizuje aj politická moc. A ak to trošku zjednoduším, aby som nehovoril príliš dlho, riziko nejakých retardácií sa tým pádom, samozrejme, znižuje. Čím viac moci zveríme obciam a mestám, čím viac politickej moci zveríme orgánom vyšších územnosprávnych celkov, o to vyššia je pravdepodobnosť, že Slovensko sa bude definitívne a navždy uberať demokratickým a pokojným vývojom. Toto je teda zásadný politický význam reformy. Ten druhý občiansky vidím v tom, že o veciach verejných nebude rozhodovať len jedna centrálna vláda, jeden celoštátny parlament, ale ponúkneme možnosť byť aktívnym a zodpovedným aj veľkému množstvu našich ľudí v regiónoch. Vzniknú regionálne malé vlády, regionálne malé parlamenty, ktoré budú obsahovať alebo ktoré budú poskladané z ľudí, ktorí majú v týchto regiónoch prirodzenú autoritu, prirodzenú úctu, pretože túto prirodzenú úctu a prirodzenú autoritu si získali svojím správaním a svojím životom. Práve aktivita ľudí v regiónoch je podľa môjho názoru tým najlepším nástrojom na to, aby vznikali nové fabriky. Aby vznikali také fabriky ako na Kysuciach, na Orave, povedzme, v ostatnom čase na Turci v Košickom kraji. Všade tam je šanca získať nové investície najmä vtedy, ak budeme mať nielen dobrú legislatívu, ako je legislatíva o priemyselných parkoch, keď budeme mať nielen nízke úrokové sadzby, ale keď budeme mať aj myšlienky a aktivitu ľudí, ktorí v týchto regiónoch žijú. A preto voľby do vyšších územnosprávnych celkov sú veľmi dobrou príležitosťou pre občanov, ktorí chcú nielen kritizovať, ale niesť aj zodpovednosť za vývoj vecí v našej vlasti. Ten tretí rozmer je rozmer ekonomický. Najprv to poviem jednou vetou, a potom sa to pokúsim rozmeniť na drobné. Tá jedna veta by znamenala, čím bližšie zveríme veci verejné ľuďom, čím dôslednejšie uplatníme princíp subsidiarity, tým dokážeme správu vecí verejných robiť efektívnejšie. A v tom je, myslím si, zásadný ekonomický význam. Rád by som túto tézu podložil konkrétnymi informáciami, konkrétnymi dôkazmi. Najlepšie sa to dá urobiť, keď s ľuďmi hovoríme o tom, aké nové kompetencie budú zverované obciam, mestám, aké kompetencie budú zverované vyšším územnosprávnym celkom. Samozrejme, nebudem robiť výpočet toho, lebo by som hovoril veľmi dlho, ale upozorním aspoň z môjho pohľadu na tie najzaujímavejšie oblasti. Tak napríklad obciam podľa tejto novej koncepcie sa v oblasti vnútornej správy vedenia matriky prenáša celý rozsah kompetencií. Na obce a mestá prechádza celý rozsah pôsobností stavebného úradu s výnimkou vyvlastňovacieho konania, ktoré sa robí, ja neviem, pre diaľnice vo verejnom záujme, ale celý rozsah pôsobnosti stavebného úradu prechádza po novom na obce a mestá. V oblasti školstva napríklad zriaďovanie a zrušovanie základných škôl, základných umeleckých škôl, predškolských zariadení, školských klubov detí, školských stredísk záujmových činností a mnohé ďalšie. V oblasti zdravotníctva zriaďovanie ambulancií, vrátane staníc lekárskej služby prvej pomoci a ambulancií v zariadeniach sociálnych služieb. A takto by som mohol hovoriť ešte o mnohých ďalších oblastiach, ako je oblasť pozemných komunikácií, oblasť vodného hospodárstva, oblasť sociálnej pomoci, oblasť ochrany prírody, divadelnej činnosti, regionálneho rozvoja a oblasti cestovného ruchu. Toľko k obciam a mestám. Celkom novým útvarom budú vyššie stupne územnej samosprávy. A tu by som chcel povedať, že do kompetencií týchto nových územnosprávnych celkov a ich orgánov budú prenášané kompetencie v oblasti pozemných komunikácií, v oblasti dráh, v oblasti cestnej dopravy. V tejto oblasti napríklad udeľovanie a odnímanie dopravných licencií na vnútroštátnu pravidelnú autobusovú dopravu, schvaľovanie cestovných poriadkov vnútroštátnej autobusovej dopravy, uzatváranie zmlúv o výkone vo verejnom záujme s dopravcom a mnohé ďalšie. Vyšším územnosprávnym celkom budú prevádzané kompetencie v oblasti civilnej ochrany, v oblasti sociálnej pomoci, celý rozsah zásadných kompetencií. Napríklad poskytovanie starostlivosti v zariadeniach sociálnych služieb, v domoch sociálnych služieb pre deti, ktorým sa poskytuje starostlivosť týždenne, domovov sociálnych služieb pre dospelých, ktorým sa poskytuje starostlivosť celoročne a týždenne a tak ďalej, a tak ďalej. Ďalej sú to významné kompetencie v oblasti územného plánovania, veľmi významná záležitosť. Napríklad obstarávanie územnoplánovacích podkladov a územnoplánovacej dokumentácie regiónov, pôsobnosť orgánu územného plánovania, schvaľovanie zadania na spracovanie územného plánu regiónov. Mnohé z týchto činností jednoducho neboli zabezpečované alebo neboli zabezpečované v náležitej kvalite a efektívne, lebo o týchto veciach rozhodovali ľudia, ktorí v danom regióne nežili. Ďalej sú to kompetencie v oblasti divadelníctva, múzeí, galérií, knižníc, humánnej pomoci, regionálneho rozvoja, cestovného ruchu a v dvoch oblastiach, pri ktorých sa opäť krátko zastavím. Prvou touto oblasťou je oblasť školstva. Chcem pripomenúť a hlavne povedať občanom, že v oblasti školstva bude vyšším územnosprávnym celkom zverená kompetencia zriaďovania a zrušovania škôl a školských zariadení, stredných škôl, učilíšť, stredísk praktického vyučovania, záujmovo-vzdelávacích zariadení okrem jazykových škôl, samozrejme, vymenúvanie, odvolávanie riaditeľov škôl a týchto školských zariadení, ale aj prideľovanie finančných prostriedkov súkromným stredným školám, cirkevným stredným školám, súkromným školským zariadeniam a cirkevným školským zariadeniam a vykonávanie kontroly hospodárenia s týmito finančnými prostriedkami, určovanými na toto financovanie. Druhou a poslednou, pri ktorej sa ešte stručne zastavím, je oblasť zdravotníctva. Neviem, či si to všetci uvedomujeme, ale vyšším územnosprávnym celkom zverujeme kompetenciu zriaďovať polikliniky a nemocnice s poliklinikou druhého typu. Nedávno som bol napríklad na Orave, v Námestove sa zberajú na nemocnicu, chcú nemocnicu. A ja sa domnievam, že najlepšie posúdia jej efektívnosť ľudia, ktorí žijú priamo na Orave. Ľudia, ktorí budú voliť svojich zástupcov do krajského parlamentu v Žiline, rozhodnú o tom, či sieť nemocníc druhého typu alebo tohto typu polikliník, alebo nemocníc s poliklinikami druhého typu, je v Žilinskom kraji optimálna, čo je veľmi významná kompetencia. Alebo je to vydávanie povolení na poskytovanie zdravotnej starostlivosti v určených neštátnych zdravotníckych zariadeniach. Rovnako zriaďovanie, zakladanie, spravovanie stredných zdravotníckych škôl. Na tomto výpočte som, pán poslanec, chcel dokumentovať tézu, ktorú som povedal, a síce, že možno málo sme hovorili s ľuďmi o obsahovej stránke reformy verejnej správy; že možno málo sme hovorili o tom, aké významné majetky, financie, ale tým pádom aj zodpovednosť berieme z rúk štátnych úradov a zveríme do rúk ľuďom. Ľuďom, ktorých nebudú menovať ministri možno podľa politických kritérií, ale ľuďom, ktorých si vyberú sami voliči v sobotu vo voľbách do vyšších územnosprávnych celkov. A to všetko sú nepochybne veľmi silné argumenty na to, aby som vyhlásil, že ide o veľmi vážnu záležitosť, o záležitosť, ktorej by sme ako občania Slovenskej republiky mali venovať maximálne eminentnú pozornosť a v sobotu sa jednoducho na voľbách do vyšších územnosprávnych celkov zúčastniť.